เก็บตกการเงิน
ธปท.เฝ้าระวังปล่อยสินเชื่อหลังโตสูงปรี๊ด 29%
8 ก.ย. 2555

ธปท.เฝ้าระวังปล่อยสินเชื่อหลังโตสูงปรี๊ด 29%
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธปท.มีความจำเป็นต้องดูแลการปล่อยกู้สินเชื่อบางประเภทเป็นพิเศษ หลังพบว่าปริมาณสินเชื่อในระบบสถาบันการเงินขยายตัวเพิ่มขึ้นต่อเนื่อง แม้ว่าปัจจุบันสินเชื่อเหล่านี้เติบโตมาอย่างมีเหตุผลรองรับ จากการมีปัจจัยหลายอย่าง เช่น ปัญหาน้ำท่วม ทำให้ความต้องการสินเชื่อซ่อมแซมบ้านเรือน รถยนต์ รวมถึงสินเชื่อหมุนเวียนในธุรกิจเพิ่มสูงขึ้น 
นอกจากนี้ การที่ภาครัฐมีนโยบายมาส่งเสริมการปล่อยสินเชื่อ เช่น การจัดทำโครงการสินเชื่อดอกเบี้ยต่ำพิเศษ (ซอฟต์โลน) สินเชื่อรถยนต์คันแรก สินเชื่อบ้านหลังแรก ฯลฯ ทำให้สินเชื่อรวมปีนี้โตถึง 29% และมีสินเชื่อบางประเภท เช่น สินเชื่ออื่นๆ ขยายตัวสูงถึง 35% ซึ่งเป็นการเติบโตอย่างมีเหตุผล
อย่างไรก็ตาม ธปท. พร้อมที่จะเฝ้าระวังอย่างใกล้ชิด เพื่อป้องกันไม่ให้เกิดปัญหาความร้อนแรงของสินเชื่อเกิดขึ้นได้ในอนาคต